Anna Carin Olofsson-Zidek

**Anna Carin Zidek** (sündinud nimega **Anna Carin Helena Cecilia Olofsson** 1. aprillil 1973 Svegis) on endine Rootsi laskesuusataja, olümpiavõitja.

Olofsson osales esimesel maailma karikasarja etapil Rootsis Östersundis, kus ta 5. detsembril 2002 saavutas 51. koha sprindis (7,5 km). Sellele 8. detsembril järgnenud jälitussõidus (10 km) tõusis ta 34. kohale. 19. detsembril tuli ta Slovakkias Osrblies sprindis 25. kohale ja tõusis 22. detsembril jälitussõidus 22. kohale. See jäigi Olofssoni parimaks tulemuseks hooajal. Sellegipoolest arvati ta Rootsi koondisse 2003. aasta maailmameistrivõistlustele, mis toimusid Venemaal Hantõ-Mansiiskis, sest ta oli Rootsi ainus vähegi tasemel naislaskesuusataja. Igal distantsil, kus ta osales, oli ta selgelt Rootsi parim. Ta saavutas 15. märtsil sprindis 38. koha, 16. märtsil tõusis sprindis 31. kohale ja 18. märtsil saavutas pikal distantsil (15 km) 24. koha. Nende sportlaste hulka, kes tohtisid osaleda ühisstardis, ta ei pääsenud. Teatesõidus Rootsi ei osalenud. Maailma karikasarja kokkuvõttes saavutas Olofsson 51. koha.

Järgmisel hooajal läks maailma karikasarjas paremini. Juba hooaja avaetapil Soomes Kontiolahtis 4. detsembril saavutas Olofsson sprindis 14. koha ja 7. detsembril suutis seda jälitussõidus kaitsta. Selle tulemuse ületas ta 20. detsembril Osrblies, kus sai sprindis 11. koha. Esikümnesse jõudis ta esimest korda 11. jaanuaril 2004 Sloveenias Pokljukas, kus oli ühisstardist sõidus (12,5 km)7. Ent maailmameistrivõistlused, mis peeti Saksamaal Oberhofis, ebaõnnestusid täielikult: sprindis jäi ta 7. veebruaril 6 möödalasuga 61. kohale, aga jälitussõitu pääses 60 paremat. 10. veebruaril oli ta pikal distantsil (15 km) 53. Siiski oli ta kummalgi distantsil parim rootslane. Maailma karikasarja kokkuvõttes saavutas Olofsson 25. koha.

Maailma parimate sekka tõusis Olofsson järgmisel hooajal. 11. detsembril saavutas ta Norras Holmenkollenis sprindis 6. koha, 14. jaanuaril 2005 Saksamaal Ruhpoldingis sprindis 4. koha ja 20. jaanuaril Itaalias Anterselvas pikal distantsil 2. koha. 2005. aasta maailmameistrivõistlused laskesuusatamises toimusid Austrias Hochfilzenis ja Olofssonile kulgesid need edukalt. 5. märtsil oli ta sprindis 10., järgmisel päeval tõusis jälitussõidus 6. kohale, kusjuures sai viimases tiirus 3 trahvi (puhas laskmine viinuks maailmameistriks). 8. märtsil saavutas ta pikal distantsil 8. koha (sai taas viimases tiirus 2 trahvi, puhas laskmine andnuks hõbeda). 13. märtsil saavutas ta 12,5 km ühisstardist sõidus hõbemedali Norra sportlase Gro Marit Istad Kristianseni järel, kaotades talle 3,7 sekundiga. Sel hooajal saavutas ta maailma karikasarjas 10. koha.

Olümpiahooaeg kulges veelgi edukamalt. 7. detsembril võitis Olofsson Hochfilzenis maailma karikasarja etapi ja see juhtus pikal distantsil. Venelast Olga Zaitsevat, kes teiseks tuli, edestas ta 40,6 sekundiga, pronksile tulnud Natalja Sorokinat koguni 1.45,7-ga. 17. ja 18. detsembril võitis ta Osrblies kõigepealt sprindi, edestades hõbedale tulnud Kati Wilhelmi 53,5 sekundiga, ja siis jälitussõidu, suurendades vahet Wilhelmiga juba üle minuti. Olümpiamängudel Itaalias Torinos saavutas Olofsson 13. veebruaril pikal distantsil 15. koha. Järgmisel päeval võitis ta sprindis hõbemedali, kaotades Florence Baverelile (Prantsusmaa) kõigest 2,4 sekundiga. Sealjuures oli Olofsson esiviisikus ainus, kes puhtalt ei lasknud. 18. veebruaril sõidetud jälitussõidus sai Olofsson koguni 7 trahvi, neist 4 viimases tiirus, ja langes 14. kohale. 25. veebruaril saavutas Olofsson ühisstardis esikoha, eksides ainult korra viimases tiirus ja puhtalt ei pääsenudki keegi. Hooaja lõpul, 12. märtsil peeti Pokljukas maailmameistrivõistlused segateatesõidus, Olofsson sõitis avavahetust (6 km) ja sai lamades 4 trahviringi, aga kaaslased tõstsid Rootsi lõpuks 6. kohale. Olümpiahooaja kokkuvõttes saavutas Olofsson maailma karikasarja arvestuses teise koha. See jäigi tema parimaks üldarvestuses.

Järgmine hooaeg jäi Olofssoni edukaimaks suurvõistluste arvestuses. 2007. aasta maailmameistrivõistlused laskesuusatamises toimusid Anterselvas. 3. veebruaril saavutas Olofsson sprindis hõbemedali, kusjuures Magdalena Neunerile kaotas ta kõigest 2,3 sekundiga. Järgmisel päeval võitis Olofsson jälitussõidus pronksmedali, kaotades Neunerile 7,6 ja Linda Grubbenile (Norra) 0,5 sekundit. Viimases tiirus sai Olofsson 2 trahviringi. 7. veebruaril sai Olofsson pikal distantsil 5. koha. Jällegi said saatuslikuks viimases tiirus saadud 2 trahviminutit, milleta ta napilt võitnuks. 8. veebruaril tuli Rootsi segateatesõidus maailmameistriks ja Olofsson sõitis teist vahetust. Maailma karikasarja kokkuvõttes tuli Olofsson kolmandaks.

2008. aasta maailmameistrivõistlused laskesuusatamises kodumaal Östersundis Olofssonil ebaõnnestusid. Sprindis saavutas ta 9. veebruaril 22. koha (taas 2 trahviga viimasest tiirust), kaotades Kadri Lehtlale, ja järgmisel päeval langes jälitussõidus 23. kohale, kaotades Eveli Sauele. 12. veebruaril sõideti segateade, Olofsson sõitis teist vahetust ja Rootsi sai 4. koha. Maailma karikasarja kokkuvõttes oli Olofsson 12.

2009. aasta maailmameistrivõistlused laskesuusatamises peeti Lõuna-Koreas Pyeongchangis. Olofsson tegi kaasa täisprogrammi, kuus distantsi, ja päris tasuta ei jäänud. 14. veebruaril oli ta sprindis 14. – jälle tuli püstitiirust 3 trahvi. Järgmisel päeval langes ta jälitussõidus 15. kohale. 18. veebruaril oli ta pikal distantsil 4., kusjuures jälle oleks puhas laskmine viimases tiirus ta maailmameistriks tõstnud. 19. veebruaril tuli Rootsi segateates hõbemedalile, kusjuures esikolmik mahtus 10 sekundi sisse, ja Olofsson sõitis teist vahetust. 21. veebruaril oli Rootsi naiskond teatesõidus 5., Olofsson sõitis kolmandat vahetust. Lõpuks sõideti 22. veebruaril ühisstardist 12,5 km ja Olofsson oli 20. Maailma karikasarja arvestuses oli Olofsson 10.

Saabusid 2010. aasta taliolümpiamängud Kanadas Vancouveris. Olofsson-Zidek tegi taas kaasa täisprogrammi, viis ala. 13. veebruaril oli ta sprindis 20., aga 16. veebruaril tõusis jälitussõidus 4. kohale. 18. veebruaril oli Olofsson-Zidek pikal distantsil 17 ja 21. veebruaril ühisstardis 13. 23. veebruaril saavutas Rootsi naiskond teatesõidus 5. koha, kusjuures Olofsson-Zidek sõitis teist vahetust ega eksinud ainsalgi lasul. Sellel hooajal saavutas ta maailma karikasarja kokkuvõttes 5. koha.

Oma sportlaskarjääri viimasel aastal ei suutnud Zidel enam ühelgi maailma karikasarja etapil esikolmikusse tulla. Siiski olid kohad teises kümnes talle tavalised, mida näitas ka Hantõ-Mansiiskis maailmameistrivõistlustel. Ta tegi kaasa kõik viis distantsi. 5. märtsil oli ta sprindis 11. Järgmisel päeval lõpetas ta jälitussõidu 13. kohaga. 9. märtsil sai ta pikal distantsil 8 trahvi ja lõpetas 45. kohaga. 12. märtsil tuli ta ühisstardis 18. kohale. 13. märtsil tuli Rootsi naiskond teatesõidus 6. kohale, kusjuures Zidek sõitis kolmandat vahetust ja eksis ainult ühel lasul. Maailma karikasarja kokkuvõttes tuli ta 10. kohale.

Ta on abielus Tom Zidekiga, kes oli Kanada koondise hooldemees.

## Saavutused

### [[Olümpiamängud]]el
* **[[2006. aasta taliolümpiamängud|2006]]**  Torinos 
**  **olümpiavõitja** 12,5 km  ühisstardiga sõidus
**  hõbemedal 7,5 km sprindis

### [[Laskesuusatamise maailmameistrivõistlused|Maailmameistrivõistlustel]]
* **[[2005. aasta laskesuusatamise maailmameistrivõistlused|2005]]**  Hochfilzenis 
**  hõbemedal 12,5 km ühisstardiga sõidus
* 2007  Anterselvas
**  **maailmameister** segateatesõidus
**  hõbemedal 7,5 km sprindis
**  pronksmedal 10 km jälitussõidus
* 2009  Pyeongchangis
**  hõbemedal segateatesõidus

### Maailma karikasarjas

Anna Carin Olofsson-Zidek osales individuaalselt 172 maailma karikasarja etapil ja jõudis esikolmikusse 25 korda, neist 11 etappi ta võitis.

#### Maailma karikasarja etapivõidud

## Vaata ka
*Laskesuusatamine 2006. aasta taliolümpiamängudel
*Laskesuusatamine 2010. aasta taliolümpiamängudel

## Välislingid

* Anna Carin Olofsson-Zideki koduleht 
* Anna Carin Olofsson-Zidek IBU kodulehel